turjo4nis/wikipedia-bn-dump-20250701 huggingface dataset:
সিদ্ধার্থ মুখার্জী

সিদ্ধার্থ মুখার্জী (জন্ম: ১৯৭০) হলেন একজন ভারতীয়-বংশোদ্ভূত বাঙালি মার্কিন চিকিৎসক ও গদ্যলেখক। ২০১০ সালে তার দি এম্পারার অফ অল ম্যালাডিজ: আ বায়োগ্রাফি অফ ক্যান্সার বইটি প্রকাশিত হয়। এই বইটির জন্য তাকে "জেনারেল নোটিফিকেশন" বিভাগে পুলিৎজার পুরস্কার দেওয়া হয়।

প্রথম জীবন 
সিদ্ধার্থ মুখার্জী ভারতের নতুন দিল্লিতে জন্মগ্রহণ করেন। তিনি দিল্লির সেন্ট কলম্বাস স্কুলে পড়াশোনা করেছিলেন। স্ট্যানফোর্ড ইউনিভার্সিটি থেকে বায়োলজিতে মেজর করার পর তিনি রোডস স্কলারশিপ নিয়ে অক্সফোর্ড বিশ্ববিদ্যালয়ে ভরতি হন। এখেন তিনি ইমিউনোলজিতে পিএইচ.ডি. করেন। স্নাতকস্তরের পড়াশোনা শেষ করে তিনি হার্ভার্ড মেডিক্যাল স্কুলে ভরতি হয়ে ইন্টার্নিস্ট হিসেবে প্রশিক্ষণ গ্রহণ করেন এবং ম্যাসাচুয়েটস জেনারেল হসপিটালে একটি অনকোলজি ফেলোশিপ পান।

কর্মজীবন 
সিদ্ধার্থ বর্তমানে নিউ ইয়র্ক সিটির কলম্বিয়া ইউনিভার্সিটিতে 'অ্যাসিস্ট্যান্ট প্রফেসর অফ মেডিসিন' পদে কর্মরত। তাছাড়া তিনি কলম্বিয়া ইউনিভার্সিটি মেডিক্যাল সেন্টারের একজন 'স্টাফ ক্যানসার ফিজিশিয়ান'।

২০১০ সালে "সিমোন অ্যান্ড শাস্টার" তার দ্য এম্পারার অফ ম্যালাডিজ: আ বায়োগ্রাফি অফ ক্যান্সার বইটি প্রকাশ করে। এই বইটিতে প্রাচীন মিশর থেকে আধুনিকতম কেমোথেরাপি ও টার্গেটেড থেরাপি পর্যন্ত মানুষের ক্যান্সার রোগনির্ণয় ও চিকিৎসার বিবর্তনের ইতিহাস বিধৃত হয়েছে। দি ওপরাহ্‌ ম্যাগাজিন বইটিকে "টপ ১০ বুকস অফ ২০১০" তালিকাভুক্ত করে। তাছাড়া বইটি নিউ ইয়র্ক টাইমস-এর "দ্য ১০ বেস্ট বুকস অফ ২০১০" এবং টাইম ম্যাগাজিনের "টপ ১০ ননফিকশন বুকস" তালিকারও অন্তর্ভুক্ত হয়। ২০১১ সালে বইটি ন্যাশনাল বুক ক্রিটিকস সার্কল অ্যাওয়ার্ড-এ ফাইনালিস্ট হিসেবে মনোনীতও হয়। ১৮ এপ্রিল, বইটি মার্কিন যুক্তরাষ্ট্রের সবচেয়ে সম্মানজনক পুলিৎজার পুরস্কার (জেনারেল নোটিফিকেশন বিভাগে) লাভ করে।

২০১১ সালে টাইম ম্যাগাজিন ড. মুখার্জীকে পত্রিকার "১০০ মোস্ট ইনফ্লুয়েন্সিয়াল পিপল" তালিকায় অন্যান্য শিল্পী, বিজ্ঞানী ও রাজনীতিবিদদের সঙ্গে অন্তর্ভুক্ত করে।

ব্যক্তিগত জীবন 
ড. মুখার্জী নিউ ইয়র্কে বাস করেন। তিনি শিল্পী সারাহ জে-কে বিবাহ করেছেন। তাদের লীলা ও আর্যা নামে দুই কন্যা রয়েছে।

পাদটীকা

বহিঃসংযোগ 
 Siddhartha Mukherjee Official Website

১৯৭০-এ জন্ম
বাঙালি লেখক
ভারতীয় বিজ্ঞান লেখক
মেডিক্যাল লেখক
জীবিত ব্যক্তি
জেনারেল ননফিকশন বিভাগে পুলিৎজার পুরস্কার বিজয়ী
বাঙালি বংশোদ্ভূত মার্কিন ব্যক্তি
২১শ শতাব্দীর মার্কিন অ-কল্পকাহিনী লেখক
বাঙালি বিজ্ঞানী
হার্ভার্ড মেডিক্যাল স্কুলের প্রাক্তন শিক্ষার্থী
কলাম্বিয়া বিশ্ববিদ্যালয়ের শিক্ষক
মার্কিন যুক্তরাষ্ট্রে ভারতীয় অভিবাসী
ভারতীয় চিকিৎসাবিজ্ঞান লেখক
ভারতীয় চিকিৎসাবৈজ্ঞানিক গবেষক
স্ট্যানফোর্ড বিশ্ববিদ্যালয়ের প্রাক্তন শিক্ষার্থী
চিকিৎসায় পদ্মশ্রী প্রাপক
২১শ শতাব্দীর ভারতীয় অ-কল্পকাহিনী লেখক
দিল্লির চিকিৎসক
২১শ শতাব্দীর ভারতীয় চিকিৎসক
জোড়াবাগান বিধানসভা কেন্দ্র

জোড়াবাগান বিধানসভা কেন্দ্র ভারতের পশ্চিমবঙ্গ রাজ্যের কলকাতা জেলার একটি অধুনালুপ্ত বিধানসভা কেন্দ্র।

সীমানা পুনর্নির্ধারণ কমিশনের নির্দেশ অনুসারে, জোড়াবাগান বিধানসভা কেন্দ্রটি ২০১১ সালে অবলুপ্ত হয়েছে।
 
এই বিধানসভা কেন্দ্রটি কলকাতা উত্তর পশ্চিম লোকসভা কেন্দ্রের অন্তর্গত ছিল।

ফলাফল

১৯৭৭-২০০৯ 
২০০৬ সালের বিধানসভা নির্বাচনে ১৪২ নং জোড়াবাগান বিধানসভা কেন্দ্র থেকে সিপিআই (এম)-এর পরিমল বিশ্বাস নিকটতম প্রতিদ্বন্দ্বী তৃণমূল কংগ্রেসের সঞ্জয় বক্সিকে পরাজিত করেন। ২০০৪ সালে উপনির্বাচনে সিপিআই (এম)-এর পরিমল বিশ্বাস জাতীয় কংগ্রেসের রাজেশ কুমার সিনহাকে পরাজিত করে এই আসন থেকে নির্বাচিত হন। উপনির্বাচন হয়েছিল এখানকার স্থানীয় বিধায়ক সুধাংশু শীল লোকসভায় নির্বাচিত হয়ে চলে যাওয়ার জন্য। ২০০১ সালে সিপিআই (এম)-এর সুধাংশু শীল তৃণমূল কংগ্রেসের সঞ্জয় বক্সিকে পরাজিত করেন। ১৯৯৬ সালে কংগ্রেসের সঞ্জয় বক্সি সিপিআই (এম)-এর সরলা মাহেশ্বরীকে পরাজিত করেছিলেন। কংগ্রেসের সুব্রত মুখোপাধ্যায় ১৯৯১ সালে বিজেপির শান্তিলাল জৈনকে ১৯৮৭ ও ১৯৮২ সালে সিপিআই (এম)-এর সরলা মাহেশ্বরীকে এখান থেকে পরাজিত করেছিলেন। ১৯৭৭ সালে জনতা পার্টির হরিপদ ভারতী এখান থেকে সিপিআই (এম)-এর হরপ্রসাদ চট্টোপাধ্যায়কে পরাজিত করেছিলেন।

১৯৫১-১৯৭২ 
জোড়াবাগান বিধানসভা কেন্দ্র থেকে ১৯৭২ সালে কংগ্রেসের ইলা রায়, ১৯৭১ ও ১৯৬৯ সালে কংগ্রেসের নেপালচন্দ্র রায়, ১৯৬৭ সালে কংগ্রেসের আর কে পোদ্দার, ১৯৬২ ও ১৯৫৭ সালে কংগ্রেসের নেপালচন্দ্র রায়, ১৯৫১ সালে স্বাধীন ভারতের প্রথম নির্বাচনে কংগ্রেসের রামলগন সিংহ জয়ী হন।

পাদটীকা 

পশ্চিমবঙ্গের বিলুপ্ত বিধানসভা কেন্দ্র
কলকাতা জেলার রাজনীতি
ইন্সব্রুক বিশ্ববিদ্যালয়

ইন্সব্রুক বিশ্ববিদ্যালয় (; ) অস্ট্রিয়ার টিরোল প্রদেশের সবচেয়ে বড় বিদ্যাপিঠ। ১৬৬৯ সালে প্রতিষ্ঠিত এই বিশ্ববিদ্যালয়টি শিক্ষার্থী সংখ্যার দিক দিয়ে অস্ট্রিয়ায় বর্তমানে দ্বিতীয় বৃহত্তম, ভিয়েনা বিশ্ববিদ্যালয়ের পরেই। বর্তমানে এতে ১৫ টি অনুষদ এবং ৭৩ টি ইনস্টিটিউট আছে। ২০১০-১১ মৌসুমে টাইমস হায়ার এডুকেশন এর জরিপ অনুসারে ইন্সব্রুক পৃথিবীর ১৮৭ তম ভাল বিশ্ববিদ্যালয় এবং অস্ট্রিয়ার সর্বোত্তম বিশ্ববিদ্যালয়।

অনুষদসমূহ 
 ক্যাথলিক ধর্মতত্ত্ব
 আইন
 ব্যবসায় বাণিজ্য
 রাষ্ট্রবিজ্ঞান ও সমাজবিজ্ঞান
 অর্থনীতি ও পরিসংখ্যান
 শিক্ষা বিজ্ঞান (সাইকোথেরাপি)
 দর্শনের ইতিহাস
 দর্শন ও সংস্কৃতি বিজ্ঞান
 জীববিজ্ঞান
 রসায়ন ও ফার্মাকোলজি
 ভূগোল ও বায়ুমণ্ডলীয় বিজ্ঞান
 গণিত, কম্পিউটার বিজ্ঞান ও পদার্থবিজ্ঞান
 মনোবিজ্ঞান ও ক্রিড়াবিজ্ঞান
 স্থাপত্য
 পুরকৌশল

ইন্সব্রুকের বিখ্যাত ব্যক্তিত্ব

নোবেল বিজয়ী 
 হান্স ফিশার - ১৯১৬-১৮ পর্যন্ত ইন্সব্রুকে শিক্ষকতা করেছেন। রসায়নে নোবেল পুরস্কার পান ১৯৩০ সালে।
 ভিক্টর ফ্রান্সিস হেস - ১৯৩১-৩৭ পর্যন্ত ইন্সব্রুকে ছিলেন। মহাজাগতিক রশ্মি আবিষ্কারের জন্য ১৯৩৬ সালে পদার্থবিজ্ঞানে নোবেল পুরস্কার লাভ করেন।
 ফ্রিৎস প্রেগল - ১৯১৩-১৬ পর্যন্ত ইন্সব্রুকের মেডিক্যাল রসায়ন বিভাগে অধ্যাপনা করেন। পরিমাণগত জৈব মাইক্রো-সংশ্লেষে অবদানের জন্য ১৯২৩ সালে রসায়নে নোবেল পুরস্কার পান।
 আডোলফ ভিন্ডাউস - ১৯১৬-১৮ পর্যন্ত মেডিক্যাল রসায়ন বিভাগে ছিলেন। স্টেরল নিয়ে গবেষণার জন্য১৯২৮ সালে রসায়নে নোবেল পুরস্কার অর্জন করেন।

তথ্যসূত্র 

অস্ট্রিয়ার বিশ্ববিদ্যালয় ও কলেজ
রীতা ফারিয়া

রীতা ফারিয়া পাওয়েল (ডাকনাম: ফারিয়া ; জন্ম: ২৩ আগস্ট ১৯৪৩) ভারতীয় উপমহাদেশের প্রথম নারী হিসেবে ১৯৬৬ সালে মিস ওয়ার্ল্ড নির্বাচিত হয়েছিলেন। ঐ বছরের শুরুতেই মিস বোম্বে মুকুট জয় করার পাশাপাশি তিনি ইভ’স উইকলি’র মিস ইণ্ডিয়া প্রতিযোগিতায় বিজয়ী হন।

৪০ বছর পূর্বে মিস ওয়ার্ল্ড মুকুটধারী এবং মুম্বাইয়ে বেড়ে উঠা রীতা ঐ সময়ে বিশ্বব্যাপী অত্যন্ত জনপ্রিয় ও সুপরিচিত ভারতীয় হিসেবে পরিচিত ছিলেন। ঐশ্বরিয়া রাই যদিও একই মুকুট দখল করেছেন ১৯৯৪ সালে, তবুও ১৯৬০-এর দশকে তারচেয়েও অধিক জনপ্রিয় তারকা ছিলেন রীতা ফারিয়া।

পড়াশোনা 
গ্রান্ট মেডিক্যাল কলেজ এবং স্যার জে. জে. গ্রুপ অব হসপিটালে পড়াশোনা করে এম.বি.বি.এস ডিগ্রী অর্জন করেন রীতা ফারিয়া। পড়াশোনা চলাকালেই সহপাঠী বন্ধুদের উৎসাহে মিস বোম্বে প্রতিযোগিতায় নাম লেখান তিনি।

মিস ওয়ার্ল্ড বিজয়ের পূর্বে 
মেডিক্যালের ছাত্রী রীতা ফারিয়া মিস বোম্বে প্রতিযোগিতায় প্রবেশ করেন কোনরূপ চিন্তা-ভাবনা না করেই। জয়ের সম্ভাবনার কথা বিচার-বিবেচনায় না এনে শুধুমাত্র বন্ধুদের উৎসাহে ও সাহসের উপর নির্ভর করে সুইমস্যুট পরিধান এবং মিষ্ট হাসির মাধ্যেম মিস বোম্বে খেতাব জয় করেন। শুধু এই জয়ই নয়, ভারতের পক্ষ থেকে তাকে মিস ওয়ার্ল্ড প্রতিযোগিতায় প্রতিনিধি হিসেবে প্রেরণ করা হয়। রীতা ঠাণ্ডা মাথায়, শান্ত চিত্তে এবং উচ্চস্তরের শৈল্পিক বাক-ভঙ্গীমা প্রয়োগের মাধ্যমে সকলের মন জয় করেন। চূড়ান্ত প্রতিযোগিতায় রীতা বিচারকমণ্ডলী হিসেবে উপস্থিত সকলকে তার সহজাত সৌন্দর্য্য, গুরুত্ব, সর্বোপরি স্বীয় বুদ্ধিমত্তা প্রয়োগের মাধ্যমে বিমোহিত করেন। তিনি একে-একে যুগোস্লাভিয়ার নিকিকা ম্যারিনোভিক (১ম রানার-আপ), গ্রীসের এফি ফনটিনি প্লাম্বি (২য় রানার-আপ), ব্রাজিলের মার্লুচ্চি ম্যানভেইলার রোচা (৩য় রানার-আপ)-কে পিছনে ফেলে অসাধারণ সাফল্য হিসেবে মিস ওয়ার্ল্ড খেতাব জয় করেন।

বিজয় পরবর্তী 
মিস ওয়ার্ল্ড জয়ের এক বছর পর রীতা মডেলিং এবং চলচ্চিত্রে অংশগ্রহণের প্রস্তাব প্রত্যাখ্যান করেন। ভবিষ্যত পরিকল্পনা বাস্তবায়নের লক্ষ্যে চিকিৎসাশাস্ত্রে মনোনিবেশ ঘটান রীতা। ১৯৯৮ সালে ফেমিনা মিস ইণ্ডিয়া প্রতিযোগিতায় বিচারকমণ্ডলীর একজন ছিলেন তিনি। এছাড়াও, মিস ওয়ার্ল্ড প্রতিযোগিতায় কয়েকটি পর্বে বিচারক হিসেবে দায়িত্ব পালন করেছিলেন তিনি।

ব্যক্তিগত জীবন 
এন্ডিওক্রাইনোলোজিস্ট ডেভিড পাওয়েলের সঙ্গে সংসারধর্ম পালন করার জন্যে ডাঃ রীতা ফারিয়া পাওয়েল নামে বর্তমানে আয়ারল্যান্ডের রাজধানী ডাবলিনে বসবাস করছেন তিনি। তাদের বিয়ে হয় ১৯৭১ সালে। বিয়ের পর ফারিয়া তার স্বামীর পদবী বা শেষ নাম ধারণ করেন। পাওয়েল দম্পত্তির ঘরে ২ সন্তান এবং ৫ নাতি-নাতনী রয়েছে।

আরো দেখুন 
 মিস ওয়ার্ল্ড
 ঐশ্বরিয়া রাই
 আইভিয়ান সার্কোজ

তথ্যসূত্র

বহিঃসংযোগ 
 রীতা ফারিয়া
 রেডিফ.কমে রীতা ফারিয়া
 পেজিয়েন্টোপোলিশ.কমে রীতা ফারিয়া
 মিসওয়ার্ল্ড.কমে রীতা ফারিয়া

জীবিত ব্যক্তি
মিস ওয়ার্ল্ড বিজয়ী
আয়ারল্যান্ডে ভারতীয় অভিবাসী
ভারতীয় সুন্দরী প্রতিযোগিতা বিজয়ী
মুম্বই বিশ্ববিদ্যালয়ের প্রাক্তন শিক্ষার্থী
গোয়ার নারী মডেল
ফেমিনা মিস ইন্ডিয়া বিজয়ী
১৯৪৩-এ জন্ম
২০শ শতাব্দীর ভারতীয় নারী বিজ্ঞানী
২০শ শতাব্দীর ভারতীয় চিকিৎসক
কিংস কলেজ লন্ডনের প্রাক্তন শিক্ষার্থী
২০শ শতাব্দীর নারী চিকিৎসক
পটুয়াখালী সরকারি পলিটেকনিক ইনস্টিটিউট

পটুয়াখালী পলিটেকনিক ইনস্টিটিউট () বাংলাদেশের একটি পুরাতন ও বৃহত্তম পলিটেকনিক ইনস্টিটিউট।

ইতিহাস 
এটি ১৯৮৯ সালে প্রতিষ্ঠিত হয়। অত্র প্রতিষ্ঠানে চার বছর মেয়াদী ৫টি বিভাগ রয়েছে।

অবস্থান 
পটুয়াখালী পলিটেকনিক ইনস্টিটিউট পটুয়াখালী জেলার পটুয়াখালী সদর উপজেলার আরামবাগে অবস্থিত।

ক্যাম্পাস 
মূল ক্যাম্পাসে একটি চারতলা ভবন, একটি ওয়ার্কসপ ভবন এবং একটি তিনতলা কম্পিউটার ভবন রয়েছে। এছাড়াও অফিস, লাইব্রেরী, এবং ল্যাবরেটরী এবং একটি ২০০ ধারণ ক্ষমতা সম্পন্ন অডিটোরিয়াম রয়েছে এবং মূল ভবনের উত্তর পাশে রয়েছে মসজিদ সংলগ্ন শহীদ মিনার। এছাড়াও ক্যাম্পাসে রয়েছে একটি খেলার মাঠ ।

টেকনোলজি 
একাডেমিক টেকনোলজি সমূহের মধ্যে রয়েছে
 কম্পিউটার বিভাগ 
 সিভিল বিভাগ
 ইলেকট্রনিক্স বিভাগ
 আরএসি বিভাগ
 ইলেকট্রিক্যাল বিভাগ

আবাসিক হল   

ছাত্রদের জন্য একটি এবং ছাত্রীদের জন্য একটি আবাসিক হল রয়েছে। ছাত্রীদের আবাসিক হল খোলা থাকলেও ছাত্রদের আবাসিক হল অনেক বছর ধরে বন্ধ আছে।

হযরত ইয়ার উদ্দিন খলিফা হল [ছেলে]

বেগম রোকেয়া হল [মেয়ে]

তথ্যসূত্র 

পটুয়াখালী জেলার শিক্ষাপ্রতিষ্ঠান
১৯৮৯-এ প্রতিষ্ঠিত শিক্ষাপ্রতিষ্ঠান
বরিশাল বিভাগের পলিটেকনিক ইনস্টিটিউট
বাংলাদেশের কারিগরি শিক্ষাপ্রতিষ্ঠান

বাংলাদেশের সরকারি পলিটেকনিক ইনস্টিটিউট
১৯৮৯-এ বাংলাদেশে প্রতিষ্ঠিত
উজ্জ্বলতা অপেক্ষক (জ্যোতির্বিজ্ঞান)

জ্যোতির্বিজ্ঞানে উজ্জ্বলতা অপেক্ষক প্রতি একক উজ্জ্বলতা ব্যবধানে তারা বা ছায়াপথের সংখ্যা প্রদাণ করে। ছায়াপথের জন্য যে অপেক্ষকটি ব্যবহৃত হয় তার নাম শেখটার উজ্জ্বলতা অপেক্ষক।

শেখটার উজ্জ্বলতা অপেক্ষক 
১৯৭৪ সালে একটি বিখ্যাত গবেষণাপত্রে মার্কিন জ্যোতির্বিজ্ঞানী উইলিয়াম এইচ প্রেস এবং পল এল শেখটার এই অপেক্ষকটি প্রকাশ করেন। উজ্জ্বল ছায়াপথের তুলনায় ছোট এবং অনুজ্জ্বল ছায়াপথের সংখ্যা অনেক বেশি।  এবং  উজ্জ্বলতা ব্যবধানের মাঝে প্রতি ঘন মেগা পারসেকে কতটি ছায়াপথ আছে তা প্রকাশ করার জন্য শেখটার অপেক্ষক ব্যবহৃত হয়। এই ব্যবধিতে ছায়াপথের সংখ্যা নিম্নোক্ত সমীকরণের মাধ্যমে প্রকাশ করা যায়,

 

এই সমীকরণ অনুসারে  এর চেয়ে বেশি উজ্জ্বলতার ছায়াপথের সংখ্যা কম। লেখচিত্রে দেখা যায়, এই উজ্জ্বলতার পর ছায়াপথের সংখ্যা দ্রুত কমে যেতে শুরু করে, অথচ এর আগে সংখ্যাটি প্রায় ধ্রুবক থাকে। সুতরাং  হচ্ছে একটি বৈশিষ্ট্যমূলক উজ্জ্বলতা যা বেশি এবং কম সংখ্যাক ছায়াপথের মধ্যে একটি দেয়াল হিসেবে কাজ করে। জ্যোতির্বিজ্ঞানীরা ধরে নেন, কোন ছায়াপথের উজ্জ্বলতা যদি  এর ১০ ভাগের ১ ভাগের চেয়ে বেশি হয় তাহলেই তাকে উজ্জ্বল ছায়াপথ বলা হবে, আর যদি এর চেয়ে কম হয় তাহলে তাকে বলা হবে অনুজ্জ্বল বা বামন ছায়াপথ। আধুনিক গণনামতে বর্তমানে এই  এর গাণিতিক মান হচ্ছে প্রায়  যাকে পরম মানে প্রকাশ করলে দাঁড়ায় প্রায় . এখানে h আসে হাবল ধ্রুবক থেকে, হাবল ধ্রুবকের ১০০ ভাগের এক ভাগকেই h বলা হয়। এই মানটি মহাবিশ্ব কি হারে প্রসারিত হচ্ছে তা নির্দেশ করে। h এর মান ০.৭ ধরে নিলে শেখটার অপেক্ষকে বৈশিষ্ট্যমূলক উজ্জ্বলতার মান গিয়ে দাঁড়ায়:
 

 এর চেয়ে কম উজ্জ্বলতায় আসলে প্রতি একক উজ্জ্বলতা ব্যবধানে ছায়াপথের সংখ্যা প্রায় ধ্রুবক।

শেখটার অপেক্ষকে আরও দুটি রাশি আছে যাদের মান পর্যবেক্ষণের মাধ্যমে ক্যালিব্রেশন করতে হয়। রাশি দুটি হচ্ছে,  (বলা যায়, প্রতি ঘন মেগা পারসেকে উজ্জ্বল ছায়াপথের সংখ্যা) এবং  (শেখটার অপেক্ষক দিয়ে আঁকা লেখচিত্রে রেখাটির অনুজ্জ্বল প্রান্তের ঢাল)। এক্ষেত্রে অবশ্য অপেক্ষকটি একটু অতিরঞ্জিত করে ফেলে। শেখটার অপেক্ষকের লেখচিত্র বলে একেবারে কম উজ্জ্বলতার দিকে ছায়াপথের সংখ্যা অনেক বাড়া উচিত। কিন্তু বাস্তবে দেখা যায়, অধিকাংশ ছায়াপথের উজ্জ্বলতা থাকে  এর কাছাকাছি। বর্তমানে শেষোক্ত দুটি রাশির যে মান ধরা হয় তা হচ্ছে:

 
 

তবে অবশ্যই এই মান দুটি ধ্রুব নয় এবং এ নিয়ে আরও গবেষণা চলছে।

উল্লেখ্য, শেখটার অপেক্ষককে সমাকলন করলে মহাবিশ্বের সামগ্রিক ছায়াপথ ঘনত্ব বের করা যায়। সমাকলনের মানটি এমন দাঁড়ায়:

তথ্যসূত্র 

আলোকমিতি
নাক্ষত্রিক জ্যোতির্বিজ্ঞান
ছায়াপথ
রবীন্দ্রনাথ ঠাকুরের সৃষ্টি-নির্ভর চলচ্চিত্রগুলির তালিকা

রবীন্দ্রনাথ ঠাকুর রচিত কবিতা, গল্প, উপন্যাস ও নাটক অবলম্বনে যে সব পূর্ণ দৈর্ঘ্যের চলচ্চিত্র এবং রবীন্দ্রনাথ-সংক্রান্ত অন্যান্য চলচ্চিত্রগুলির তালিকা এই পৃষ্ঠায় দেওয়া হল।

ব্রিটিশ ভারতে নির্মিত

ভারতীয় প্রজাতন্ত্রে নির্মিত

গণপ্রজাতন্ত্রী বাংলাদেশে নির্মিত

পাদটীকা 

রবীন্দ্রনাথ ঠাকুরের সৃষ্টিকর্ম অবলম্বনে চলচ্চিত্র
চলচ্চিত্রের তালিকা
পল শেখটার

পল শেখটার (ইংরেজি ভাষায়: Paul L. Schechter) একজন মার্কিন জ্যোতিঃপদার্থবিজ্ঞানী। তিনি বর্তমানে ম্যাসাচুসেটস ইনস্টিটিউট অফ টেকনোলজি-তে উইলিয়াম এ এম বার্ডেন অধ্যাপক হিসেবে শিক্ষকতা করছেন। তিনি আরেক মার্কিন জ্যোতির্বিজ্ঞানী উইলিয়াম এইচ প্রেস-এর সাথে মিলে বহিঃছায়াপথীয় জ্যোতির্বিজ্ঞানের বিখ্যাত শেখটার উজ্জ্বলতা অপেক্ষক প্রদাণের জন্য বিখ্যাত। ১৯৭৪ সালে এই দুজন বিজ্ঞানী একটি গবেষণাপত্রে এই অপেক্ষক প্রকাশ করেন যা প্রতি ঘন মেগাপারসেক আয়তনে একটি নির্দিষ্ট উজ্জ্বলতা ব্যবধানের ছায়াপথের সংখ্যা গণনা করে।

তিনি ১৯৬৮ সালে কর্নেল ইউনিভার্সিটি থেকে স্নাতক পর্যায়ের পড়াশোনা সম্পন্ন করেন। ১৯৭৫ সালে পিএইচডি ডিগ্রি লাভ করেন ক্যালটেক থেকে। ১৯৮৮ সাল থেকে তিনি এমআইটি-তে অধ্যাপনা করছেন। এমআইটি-র আগে ইউনিভার্সিটি অফ অ্যারিজোনার ইনস্টিটিউট অফ অ্যাডভান্সড স্টাডি, হার্ভার্ড ইউনিভার্সিটি এবং কার্নেগি মানমন্দিরের পিক ন্যাশনাল অবজারভেটরিতে কাজ করেছেন।

অধ্যাপক শেখটারের গবেষণার মূল বিষয় ছায়াপথ, ছায়াপথ স্তবক এবং ছায়াপথ স্তবকে গুপ্ত পদার্থ বণ্টন। অনেক বছর ধরেই তিনি ভূপৃষ্ঠের বিভিন্ন দুরবিন এবং হাবল মহাকাশ দুরবিন ব্যবহার করে ছায়াপথ এবং ছায়াপথ স্তবক পর্যবেক্ষণ করে যাচ্ছেন। পর্যবেক্ষণের জন্য তিনি অনেক সময়ই মহাকর্ষীয় লেন্সিং প্রক্রিয়া কাজে লাগান।

তথ্যসূত্র 

মার্কিন জ্যোতিঃপদার্থবিজ্ঞানী
আমেরিকান অ্যাকাডেমি অব আর্টস অ্যান্ড সায়েন্সেসের বিশিষ্ট সভ্য
ক্যালিফোর্নিয়া ইনস্টিটিউট অব টেকনোলজির প্রাক্তন শিক্ষার্থী
জীবিত ব্যক্তি
মার্কিন যুক্তরাষ্ট্রের জাতীয় বিজ্ঞান অ্যাকাডেমির সদস্য
১৯৪৮-এ জন্ম
কর্নেল বিশ্ববিদ্যালয়ের প্রাক্তন শিক্ষার্থী
হার্ভার্ড বিশ্ববিদ্যালয়ের শিক্ষক
২১শ শতাব্দীর মার্কিন ইহুদি
ম্যাসাচুসেটস ইনস্টিটিউট অব টেকনোলজি স্কুল অব সায়েন্সের শিক্ষক
বামন ছায়াপথ

বামন ছায়াপথ () বলতে কম উজ্জ্বলতার ছোট ছায়াপথ বোঝায়। এরাও বিভিন্ন ধরনের হতে পারে। যেমন: উপবৃত্তাকার, গোলকীয়, বা অনিয়মিত। অনিয়মিত বামনের একটি উদাহরণ হচ্ছে ম্যাজেলানীয় মেঘ। আর উপবৃত্তাকার বামনের উদাহরণ হচ্ছে এম৩২। স্থানীয় পুঞ্জের বাইরে এদেরকে শনাক্ত করা বেশ কঠিন, কারণ এরা ছোট এবং অনুজ্জ্বল। কিন্তু ধারণা করা হয় মহাবিশ্বের সর্বত্রই এদের সংখ্যা যথেষ্ট।

তথ্যসূত্র 

ছায়াপথ
ভাল্টার বাডে

ভাল্টার বাডে () বিখ্যাত জার্মান জ্যোতির্বিজ্ঞানী যিনি ১৯৩১ সালে জার্মানি ছেড়ে মার্কিন যুক্তরাষ্ট্রে চলে গিয়েছিলেন। তিনিই প্রথম তারার দুটি পপুলেশন তথা পপুলেশন ১ এবং পপুলেশন ২ এর অস্তিত্ব আবিষ্কার করেন। দ্বিতীয় বিশ্বযুদ্ধের পুরোটা সময় তিনি মাউন্ট পালোমার মানমন্দিরে জ্যোতির্বিজ্ঞান গবেষণায় নিয়োজিত ছিলেন।

আরও দেখুন 
 বাডে জানালা

তথ্যসূত্র

বহিঃসংযোগ 
 Bruce Medal page 
 Awarding of Bruce Medal
 Awarding of RAS gold medal

১৮৯৩-এ জন্ম
১৯৬০-এ মৃত্যু
জার্মান জ্যোতির্বিজ্ঞানী
জার্মান জ্যোতিঃপদার্থর্বিজ্ঞানী
মার্কিন যুক্তরাষ্ট্রে জার্মান অভিবাসী
রয়্যাল নেদারল্যান্ডস কলা ও বিজ্ঞান একাডেমির সদস্য
ব্রুস পদক বিজয়ী
মার্কিন ফিলোসফিক্যাল সোসাইটির সদস্য
পরশু স্তবক

পরশু স্তবক (ইংরেজি ভাষায়: Perseus cluster) পরশু মণ্ডলে অবস্থিত একটি ছায়াপথ স্তবক। এর পশ্চাদপসরণ বেগ প্রতি সেকেন্ডে ৫,৩৬৬ কিলোমিটার এবং ব্যস প্রায় ৮৬৩ আর্কমিনিট। এটি মহাবিশ্বের সর্ববৃহৎ কাঠামোগুলোর একটি।

তথ্যসূত্র

বহিঃসংযোগ 
 
 Astronomy picture of the day (APOD) talking about sound waves in Perseus, earlier APOD
 Fabian, A.C., et al. A deep Chandra observation of the Perseus cluster: shocks and ripples. Monthly Notices of the Royal Astronomical Society. Vol. 344 (2003): L43 (arXiv:astro-ph/0306036v2).

ছায়াপথ স্তবক
পরশু মণ্ডল
এবেল বস্তু
বর্ণালীবীক্ষণ

বর্ণালীবীক্ষণ () হচ্ছে পদার্থ এবং বিকিরণের মধ্যে মিথস্ক্রিয়া বিষয়ক গবেষণা। সূর্যের আলো প্রিজমের মধ্য দিয়ে অতিক্রম করলে তরঙ্গ দৈর্ঘ্য অনুযায়ী বিভক্ত হয়ে যায়, এই ঘটনা পর্যবেক্ষণের মাধ্যমেই বিজ্ঞানের এই শাখার জন্ম হয়েছিল। পরবর্তীতে অবশ্য তরঙ্গ দৈর্ঘ্য বা কম্পাঙ্কের অপেক্ষক হিসেবে বিকিরিত শক্তির যেকোন ধরনের মিথস্ক্রিয়া বোঝাতে এই শব্দটি ব্যবহৃত হতে শুরু করে। বর্ণালীবীক্ষণ থেকে পাওয়া উপাত্ত অনেক সময় একটি বর্ণালীর মাধ্যমে তুলে ধরা হয়। বর্ণালী হচ্ছে তরঙ্গ দৈর্ঘ্য বা কম্পাঙ্কের বিপরীতে উক্ত তরঙ্গ দৈর্ঘ্য শক্তির পরিমাণের একটি লেখচিত্র।

বর্ণালীমিতি এবং স্পেকট্রোগ্রাফি শব্দ দুটি অনেক সময় তরঙ্গ দৈর্ঘ্যের সাপেক্ষে বিকিরণের তীব্রতার পরিমাপ বোঝাতে ব্যবহৃত হয়। অনেক বর্ণালীবীক্ষণিক পরীক্ষার পদ্ধতি বোঝাতেও বর্ণালীমিতি ব্যবহৃত হয়। বর্ণালীবীক্ষণের জন্য ব্যবহৃত যন্ত্রের নাম হচ্ছে স্পেকট্রোমিটার, স্পেকট্রোফটোমিটার, স্পেকট্রোগ্রাফ বা বর্ণালী বিশ্লেষক।

উল্লেখযোগ্য বিজ্ঞানীরা 

 চার্লস গ্লোভার বার্কলা
 নিকোলাই বাসভ
 নিকোলাস ব্লোমবের্গেন
 নিলস বোর
 আর্থার কম্পটন
 লুই দ্য ব্রোয়ি
 জেমস ফ্রাংক
 ভের্নার কার্ল হাইজেনবের্গ
 ভিক্টর ফ্রান্সিস হেস
 অ্যান্টনি হিউইশ
 আলফ্রেড কাস্টলার
 উইলিস ল্যাম্ব
 হেন্ড্রিক আন্টোন লোরেন্‌ৎস
 আলবার্ট আব্রাহাম মাইকেলসন
 রবার্ট মিলিকান
 রুডল্‌ফ ম্যোসবাউয়ার
 মাক্স প্লাংক
 আলেক্সান্দর প্রখরভ
 ইসিদোর ইজাক রাবি
 চন্দ্রশেখর ভেঙ্কট রমন
 ভিলহেল্ম কনরাড র‌ন্টগেন
 মার্টিন রাইল
 আর্থার লিওনার্ড শলো
 কাই সিগবান
 মান্নে সিগবান
 ইয়োহানেস ষ্টার্ক
 চার্লস হার্ড টাউনস
 ইয়োসেফ ফন ফ্রাউনহোফার
 ফিলিপ লেনার্ড
 পিটার জেমান

তথ্যসূত্র

বহিঃসংযোগ 
 
 
 MIT Spectroscopy Lab's History of Spectroscopy
 Timeline of Spectroscopy
 NIST government spectroscopy data

পর্যবেক্ষণমূলক জ্যোতির্বিজ্ঞান
বিক্ষেপণ, অবশোষণ ও বিকিরণী স্থানান্তর (আলোকবিজ্ঞান)
বর্ণালীবীক্ষণ
বৈজ্ঞানিক কৌশল
বর্ণালীবীক্ষণিক লম্বন

বর্ণালীবীক্ষণিক লম্বন () তারার দূরত্ব পরিমাপের একটি পদ্ধতি। নাম এমন হলেও এর সাথে প্রকৃতপক্ষে লম্বনের কোন সম্পর্ক নেই। কোন তারার আপাত মান এবং বর্ণালী ধরন জানা থাকলে তা থেকে দূরত্ব বের করা সম্ভব। বোঝাই যাচ্ছে, এজন্য তারাটিকে এমন হতে হবে যাতে তার বর্ণালি ধরন নির্ণয় করা যায়। নিকটবর্তী তারাগুলোর বর্ণালি ধরনই কেবল বর্ণালীবীক্ষণের মাধ্যমে নির্ণয় করা সম্ভব। এজন্য এই পদ্ধতি আমাদের সূর্য থেকে আনুমানিক ১০ কিলোপারসেক দূরত্ব পর্যন্ত প্রয়োগ করা যায়।

প্রক্রিয়াটি বেশ সাধারণ। তারার বর্ণালি ধরন জানা থাকলে হের্ডসব্রং-রাসেল চিত্র থেকে তার পরম প্রভা বের করা যায়, আর প্রভা থেকে পাওয়া যায় পরম মান। পরম মান এবং আপাত মান থেকে দূরত্ব মাপাঙ্ক ব্যবহার করে দূরত্ব নির্ণয় করা যায়। সমীকরণ হচ্ছে:

  যেখানে:  এবং  হচ্ছে আর্কসেকেন্ডে লম্বন।

সমীকরণটিকে এভাবেও লেখা যায়:
 

প্রধান ধারার সব তারার জন্যই এটি দূরত্ব নির্ণয়ের খুব উপযোগী পদ্ধতি। কিন্তু দানবীয় তারাদের জন্য এটি খুব বেশি কার্যকরী নয়। কারণ লোহিত দানব সহ অন্যান্য দানবদের ক্ষেত্রে এইচআর চিত্র প্রায় উল্লম্ব হয়ে যায় এবং সেক্ষেত্রে উজ্জ্বলতা পরিমাপের অনিশ্চয়তা অনেক বেড়ে যায়।

আকাশগঙ্গার সমতল থেকে লম্বালম্বিভাবে উপরে বা নিচে তাকালে যেসব তারা দেখতে পাওয়া তাদের ক্ষেত্রে এই নিয়ম খুব উপযোগী। কারণ, ধূলিকণা কম থাকায় এসব তারার বর্ণালি ধরন সঠিকভাবে নির্ণয় করা যায়। এই তারাগুলোর দূরত্ব নির্ণয়ের পর একটি সমীকরণ ব্যবহার করে আকাশগঙ্গার এই অঞ্চলে তারার স্থানিক বিন্যাস বের করা যায়। স্থানিক বিন্যাসের এই সমীকরণটি হচ্ছে,

যেখানে  বর্ণালী ধরন,  স্কেল দৈর্ঘ্য এবং  স্কেল উচ্চতা

পর্যবেক্ষণমূলক জ্যোতির্বিজ্ঞান
জ্যোতির্মিতি
মিনকভস্কি স্থান

মিনকভস্কি স্থান () () পদার্থবিজ্ঞানের একটি ধারণা, আইনস্টাইনের আপেক্ষিকতার বিশেষ তত্ত্ব যার মাধ্যমে ব্যাখ্যা করা হয়। জার্মান গণিতবিদ হেরমান মিনকভস্কির নামানুসারে এর নাম রাখা হয়েছে। নাম স্থান হলেও এতে স্থানের তিনটি মাত্রা এবং কালের একটি মাত্রাকে একত্রিত করা হয়। অর্থাৎ মিনকভস্কি স্থান একটি চতুর্মাত্রিক বিশ্বব্যবস্থা। গণিতের ভাষায়, এটি হচ্ছে স্থানকালকে ব্যাখ্যা করার একটি চতুর্মাত্রিক বহুধা (ম্যানিফোল্ড)।

তাত্ত্বিক পদার্থবিজ্ঞানে মিনকভস্কি স্থানের সাথে ইউক্লিডীয় স্থানের পার্থ্যক্য করা জরুরী। ইউক্লিডীয় স্থানের সবগুলো মাত্রাই স্থানসদৃশ, যেখানে মিনকভস্কি স্থানে একটি কালসদৃশ মাত্রা রয়েছে। তাই প্রতিসাম্য শ্রেণী অনুযায়ী যদি এই দুটি ম্যানিফোল্ডকে ভাগ করা হয় তবে ইউক্লিডীয় স্থান ইউক্লিডীয় শ্রেণীর অন্তর্ভুক্ত হবে, কিন্তু মিনকভস্কি স্থান পড়বে পোয়াঁকারে শ্রেণীর মধ্যে।

স্থানীয় সমতল স্থানকাল 
মিনকভস্কি স্থানের ধারণা কেবল সমতল স্থানকালের ক্ষেত্রে প্রয়োগ করা যায়। অর্থাৎ সসীম দূরত্বে কেবল নিউটনীয় সীমার মধ্যে থাকলেই এর প্রয়োগ সম্ভব, উপরন্তু মহাকর্ষের প্রভাবও এখানে নগণ্য মনে করতে হয়। কারণ মহাকর্ষের প্রভাবে স্থানকাল বেঁকে যায়, আর বক্র স্থানকালে মিনকভস্কি স্থান অচল হয়ে পড়ে। তখন আমাদেরকে বিশেষ আপেক্ষিকতা ছেড়ে সাধারণ আপেক্ষিকতার আশ্রয় নিতে হয়। সাধারণ আপেক্ষিকতায় সামগ্রিকভাবে স্থানকে ব্যাখ্যা করা হয়, এটি যেকোন ধরনের স্থানকালের জন্য প্রযোজ্য, তা বক্রই হোক আর সমতলই হোক।

তথাপি কোন বিন্দুর নিকটে ক্ষুদ্রাতিক্ষুদ্র একটি পরিমণ্ডলে (মহাকর্ষীয় ব্যতিক্রমী বিন্দু অগ্রাহ্য করে) মিনকভস্কি স্থানের ধারণা প্রয়োগ করা খুব কার্যকরী। আরও বিমূর্তভাবে বলা যায়, মহাকর্ষের উপস্থিতিতে স্থানকালকে একটি চতুর্মাত্রিক ম্যানিফোল্ড হিসেবে বর্ণনা করা হয়, এই চতুর্মাত্রিক ম্যানিফোল্ডের যেকোন বিন্দুতে অবস্থিত স্পর্শকীয় স্থানই হচ্ছে চতুর্মাত্রিক মিনকভস্কি স্থান। এজন্য সাধারণ আপেক্ষিকতা বর্ণনা করতেও মিনকভস্কি স্থানের প্রয়োজন পড়ে।

মহাকর্ষের প্রভাব খুব কম হলে, কেবল স্থানীয় নয় বরং বৈশ্বিকভাবেও স্থানকালকে সমতল তথা মিনকভস্কি মনে হয়। এজন্য মিনকভস্কি স্থানকে অনেক সময় সমতল স্থানকাল বলা হয়।

আরও দেখুন 
 ইউক্লিডীয় স্থান
 বের্নহার্ট রিমান
 স্থান-কাল
 আলোর দ্রুতি

তথ্যসূত্র

বহিঃসংযোগ 
 Animation clip visualizing Minkowski space in the context of special relativity.

আপেক্ষিকতা
বহুধা
জ্যামিতি
পদার্থবিজ্ঞানের সমীকরণ
বিশেষ আপেক্ষিকতা
পুরু চাকতি

পুরু চাকতি () অনেক সর্পিল ছায়াপথের এমন একটি অঞ্চল যেখানে অপেক্ষাকৃত প্রবীণ এবং ধাতু-স্বল্প তারার অস্তিত্ব পাওয়া যায়। আমাদের আকাশগঙ্গা যেহেতু একটি আদর্শ সর্পিল ছায়াপথ সেহেতু এতেও এমন একটি চাকতি রয়েছে। আকাশগঙ্গার প্রধান তল থেকে উল্লম্বভাবে উপরে বা নিচে ১ কিলো পারসেকের বাইরে, কিন্তু হেলোর পূর্বে যেসব তারা রয়েছে তারাই পুরু চাকতির বাসিন্দা। এই অঞ্চলে তারার ঘনত্ব সরু চাকতির তুলনায় বেশ কম। সরু চাকতির তারার সাথে এখানকার তারার আরও কিছু পার্থক্য রয়েছে:
 পুরু চাকতির তারাদের কক্ষপথ (আকাশগঙ্গার কেন্দ্রকে আবর্তনরত) সরু চাকতির তারাদের তুলনায় অনেক উৎকেন্দ্রিক।
 এদের আবর্তনের দিকও অনেক ক্ষেত্রে সরু চাকতির তারাদের তুলনায় উল্টো, অর্থাৎ তাদের প্রতীপ গতি রয়েছে।
 এরা অপেক্ষাকৃত লাল, প্রবীণ, ধাতু-স্বল্প

গঠন প্রক্রিয়া 
অনেকদিন ধরে পুরু চাকতির অস্তিত্বের কারণ নিয়ে বিজ্ঞানীরা সন্দিহান ছিলেন। কীভাবে এই চাকতি গঠিত হতে পারে সে নিয়ে বিজ্ঞানীরা তিনটি অনুকল্প প্রস্তাব করছিলেন। অবশ্যই এই প্রস্তাবগুলো করা হয়েছিল আমাদের আকাশগঙ্গাকে পর্যবেক্ষণ করে। কিন্তু পরবর্তীতে তারা বুঝতে পারেন তিনটির মধ্যে দুটি অনুকল্পই পর্যবেক্ষণের সাথে মিলে না। কেবল শেষ অনুকল্পটিই বর্তমানে পর্যবেক্ষণের সাথে সামঞ্জস্য বিধান করতে পারছে। তাই বর্তমানে তৃতীয় অনুকল্পটিকেই মূল তত্ত্ব হিসেবে গ্রহণ করছেন অধিকাংশ বিজ্ঞানীরা। অনুকল্পগুলো এবং সেগুলো বাতিল বা গৃহীত হওয়ার কারণ এখানে উল্লেখ করা হচ্ছে:

 অরীয় কক্ষীয় অভিপ্রয়াণ: সরু চাকতির তারাগুলো অরীয় কক্ষীয় অভিপ্রয়াণ এর মাধ্যমে ধীরে ধীরে আকাশগঙ্গার সরু চাকতি থেকে দূরে সরে গেছে। কিন্তু এটি সত্য হলে পুরু চাকতির তারাদের উৎকেন্দ্রিকতা এত বেশি হওয়ার কথা না। পর্যবেক্ষণে দেখা গেছে এই অনুকল্প যতটা ভবিষ্যদ্বাণী করে তার চেয়ে অনেক বেশি অতি উচ্চ ও অতি নিম্ন উৎকেন্দ্রিকতার তারা রয়েছে।
 সরু চাকতির তারাদের উত্তাপ প্রদাণ: অনেক আগে অনেক বড় এবং তাৎক্ষণিক কোন সংঘর্ষের কারণে সরু চাকতির তারারা খুব কম সময়ের মধ্যে অনেক বেশি উত্তপ্ত হয়ে গিয়েছিল। এর ফলে তাদের গতিশক্তি বেড়ে গেছে এবং তারা ছুটোছুটি করতে করতে পুরু চাকতিতে চলে গেছে। কিন্তু এটি পুরোপুরি সত্য হলে অতি উচ্চ উৎকেন্দ্রিকতার তারাদের সংখ্যা পর্যবেক্ষণের তুলনায়ও অনেক বেশি হওয়ার কথা। তাই এটিও বাতিল হয়ে গেছে।
 বিবৃদ্ধি এবং অঙ্গীভূতকরণ: আমাদের ছায়াপথকে আবর্তনরত কিছু বামন ছায়াপথ-কে আমাদের ছায়াপথ গ্রাস করেছে অর্থাৎ সেই বামনটির বিবৃদ্ধি বা এক্রিশন ঘটেছে। সেই বামন ছায়াপথের তারাগুলোই পুরু চাকতিতে থিতু হয়েছে। অথবা হয়ত অপেক্ষাকৃত বেশি সময় ধরে আকাশগঙ্গা অন্য ছায়াপথকে অঙ্গীভূত করেছে। এই দুটি প্রক্রিয়াই বলে, পুরু চাকতির তারারা আকাশগঙ্গার ভেতরে তৈরি হয়নি বরং বাইরে থেকে এসেছে। এটিই বর্তমানে সবচেয়ে গ্রহণযোগ্য তত্ত্ব।

আরও দেখুন 
 আকাশগঙ্গা
 সর্পিল ছায়াপথ (কুণ্ডলাকার)

তথ্যসূত্র 

কুণ্ডলিত ছায়াপথ
ছায়াপথ
চুনিলাল দেওয়ান

চুনিলাল দেওয়ান একজন বাংলাদেশী চাকমা চিত্রশিল্পী এবং সাহিত্যিক। তিনি বিখ্যাত বাংলাদেশী চিত্রকর জয়নুল আবেদীন এর সহকর্মী ছিলেন। পড়েছিলেন কলকাতা আর্ট কলেজে। তার প্রচেষ্টাতেই পার্বত্য চট্টগ্রাম অঞ্চলের একটি পৃথক সাংস্কৃতিক রূপ দেশব্যাপী পরিচিত হতে শুরু করেছিল। কাপ্তাই বাঁধ নির্মাণের কারণে ১৯৫৯ সালে তার বড়দাম এর বাড়ি পানিতে ডুবে যায়। তার মৃত্যুর পর তার স্ত্রী বসুন্ধরা দেওয়ান রাঙামাটিতেই থাকেন।

আধুনিক চাকমা সাহিত্যের বিকাশও ঘটে চুনিলাল দেওয়ানের কবিতার মাধ্যমে। তিনি ছিলেন চাকমা ভাষার প্রথম আধুনিক গীতিকার।

তথ্যসূত্র 

বাংলাদেশী পুরুষ চিত্রশিল্পী
চাকমা ব্যক্তি
চাকমা সাহিত্য
চাকমা সংস্কৃতি
পার্বত্য চট্টগ্রামের ব্যক্তি
বাংলাদেশী বৌদ্ধ